Ar ziņu raidījumu “Pasaulē, Latvijā, Latgalē” radio Alise Plus ēterā- Estere Znotiņa.

Sadursmēs uz Vidusāzijas valstu Kirgizstānas un Tadžikistānas robežas gājis bojā vismaz 81 cilvēks. Konflikta iemesls ir robežstrīdi.

Sadursmes uz Kirgizstānas un Tadžikistānas robežas sākās trešdien, bet piektdien abas valstis vienojās par uguns pārtraukšanu. Tomēr konflikts turpinās, un abas puses apsūdz viena otru par pārkāpumiem.

Tadžikistānas varas iestādes ziņo, ka nogalināti 35 iedzīvotāji, tai skaitā civiliedzīvotāji, sievietes un bērni, savukārt kaimiņvalsts informē par vismaz 46 upuriem. Starp abām valstīm pastāv domstarpības par gandrīz pusi no 970 kilometrus garās kopīgās robežas, un līdzīgas sadursmes notikušas arī iepriekš. Vardarbības uzliesmojumā pagājušajā gadā tika nogalināti 50 cilvēki un gandrīz izcēlās atklāta karadarbība.

Abas valstis ir Šanhajas Sadarbības organizācijas un Kolektīvās drošības līguma organizācijas dalībvalstis. To teritorijās atrodas Krievijas karabāzes, taču tas nav spējis mazināt saspīlējumu.

plānotais pedagogu streiks nenotiek. Darba nedēļas izskaņā nozares arodbiedrība paziņoja, ka trīspusējās sarunās rasts kompromiss skolotāju algu palielināšanā un darba slodzes sabalansēšanā.

Sestdien valdība ārkārtas sēdē atbalstīja nozares ministrijas piedāvāto – vairāk nekā 59 miljonu eiro apmērā nākamajā gadā un vairāk nekā 60 miljonu eiro apmērā turpmāk ik gadu aptvert visas izglītības jomas, izņemot augstāko izglītību. Tā mēģinot novērst pedagogu pārslodzi, maksājot par papildu darbiem.

Vispārējās izglītības, pamata un vidējās izglītības, kā arī speciālās izglītības iestādēs, no janvāra palielinās izmaksu par vienu skolēnu, tādējādi rodot papildu naudu pedagogu algu palielināšanai. Par pilnu slodzi – 36 stundu darba nedēļu – atalgojuma zemākā likme būs 1080 eiro mēnesī. Savukārt pirmsskolas pedagogiem no janvāra atalgojuma likme pieaugs līdz 1070 eiro mēnesī. Profesionālās ievirzes izglītības, kā arī interešu izglītības pedagogiem paredzēs par 11% palielināt finansējumu. Izmaiņas prasīs 60,2 miljonus eiro no valsts budžeta.

Trīs dienu laikā Latvijā reģistrēti 2911 jauni inficēšanās ar Covid-19 gadījumi un saņemti ziņojumi par diviem mirušiem Covid-19 slimniekiem, liecina Slimību profilakses un kontroles centra (SPKC) informācija.

Pēdējās trīs dienās veikti 9468 Covid-19 testi un reģistrēti 2911 jauni inficēšanās gadījumi.

Pozitīvo gadījumu īpatsvars pret testētajiem: 30,7%.

Saņemti ziņojumi par diviem mirušajiem Covid-19 slimniekiem

Daugavpils ģimenes mājā "Pīlādzis", kur, iespējams, notikusi vardarbība pret bērniem, atstādināti divi darbinieki, aģentūru LETA informēja Daugavpils Bāriņtiesas vadītāja

Daugavpils bāriņtiesas vadītāja sacīja, ka saskaņā ar normatīvajiem aktiem nedrīkst atklāt nekādu informāciju par notikušo. Saskaņā ar Bērnu tiesību aizsardzības likumu bāriņtiesa ziņojusi par notikušo policijai, Bērnu tiesību aizsardzības inspekcijai un darba devējam – pašvaldībai.

Iepriekš saistībā ar atklātajiem pārkāpumiem Daugavpils dome slēgtā sēdē, izskatot darba grupas sagatavoto ziņojumu, atlaidusi Daugavpils Sociālā dienesta vadītāju

Valsts policija apstiprinājusi, ka saistībā ar notikušo veikta resoriskā pārbaude un lieta nodota Bērnu tiesību aizsardzības inspekcijai, kur apstiprināja, ka aizdomas ir par iespējamo vardarbību pret bērniem un pašu bērnu starpā.

Ar raidījumu “Pasaulē, Latvijā, Latgalē” radio Alise Plus ēterā- Estere Znotiņa. Raidījumu sagatavoja radio Alise Plus informācijas un ziņu dienests, tas tapis ar Sabiedrības Integrācijas Fonda atbalstu.